34.		Odvolanie proti rozhodnutiu o vyrubení dane z nehnuteľností
			(§ 72 zákona č. 563/2009 Z. z. o správe daní – daňový poriadok)
Arkáda, s.r.o.
Janka Kráľa 42/5, 022 01 Čadca, IČO, DIČ
Mestský úrad
Palárikova ul. 2
022 01 ČADCA
Čadca 25. 6. 2022
Vec:		Odvolanie proti rozhodnutiu dane z nehnuteľností
Podľa § 72 zákona č. 563/2009 Z. z. o správe daní – daňový poriadok podávame odvolanie proti rozhodnutiu Mestského úradu Čadca č. I/1250/2012/150/Baj. zo dňa 8. 5. 2022, ktorým bola našej spoločnosti vyrubená daň z nehnuteľností podľa zákona č. 582/2004 Z. z. o miestnych daniach a miestnom poplatku v znení neskorších predpisov za zastavané plochy a nádvoria a ornú pôdu v celkovej sume 4 166,65 € (slovom štyritisícjednostošesťdesiatšesť eur a 65 centov).
Našej spoločnosti bolo v marci 2020 stavebných úradom Čadca vydané stavebné povolenie na výstavbu výrobnej haly na výrobu elektrických svietidiel v Turzovke, ktoré bolo k 1. januáru 2021 právoplatné s tým, že s výstavbou sa začne v II. polroku 2021 a výstavba sa skončí kolaudačným rozhodnutím v marci 2022. V stavebnom povolení sú uvedené štyri parcely, ktorých vlastníkom je naša spoločnosť. V priebehu roka 2020 sa naša spoločnosť rozdelila na dve samostatné spoločnosti a na novú spoločnosť prešla aj polovica pozemkov, z ktorých nám bola vyrubená daň. Ako dôkaz prikladáme výpis z katastra (list vlastníctva) o zmene vlastnícka nehnuteľností ako aj právoplatné stavebné povolenie.
Týmto žiadame o zrušenie uvedeného rozhodnutia a vydanie nového rozhodnutia tak, že správca dane zníži celkovú výmeru zastavaných plôch a nádvoria a štyri parcely o rozlohe 120 m2, ktoré sú uvedené v stavebnom povolení, vyrubí daň za stavebný pozemok podľa § 8 zákona o miestnych daniach.
Ing. Martin Tkáč, v.r.
konateľ spoločnosti
Prílohy:
1.	Overená fotokópia stavebného povolenia
2.	Zmluva o rozdelení spoločnosti 
Poznámka k bodom č. 33 a 34 k podaniu odvolania k dani z nehnuteľnosti
Podľa § 102 zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov sa na konanie vo veciach miestnych daní a poplatku postupuje podľa ustanovení daňového poriadku, ak zákon o miestnych daniach pri jednotlivých druhov miestnych daní neustanovuje inak. 
To znamená, že pri podaní odvolania proti rozhodnutiu k miestnym daniach, ktorým je aj daň z nehnuteľností spravovaná správcom dane, ktorým je obec sa postupuje podľa § 72 daňového poriadku. 
Podľa § 7 zákona o miestnych daniach základom dane z pozemkov je podľa § 6 ods. 1 a 2a b) hodnota pozemku bez porastov určená vynásobením výmery v m2 a hodnoty pozemku zistenej na 1 m2 podľa platných predpisov o stanovení všeobecnej hodnoty majetku.
Podľa § 6 ods. 4 zákona o miestnych daniach sa za predmet dane považuje aj stavebný pozemok uvedený v právoplatnom stavebnom povolení až do právoplatnosti kolaudačného rozhodnutia na stavbu, ktorá je potom už predmetom dane zo stavieb podľa ustanovení (§ 10 ods. 2, § 14) zákona o miestnych daniach. 
Podľa § 8 a 8a zákona o miestnych daniach je ročná sadzba dane z pozemkov 0,25 % a vypočíta sa ako súčin základu dane podľa § 7 a ročnej sadzby dane z pozemkov podľa § 8 ods. 1 tohto zákona.
K § 72 daňového poriadku;
Odsek 1 ustanovuje, že proti rozhodnutiu možno podať odvolanie, ak tento zákon neustanovuje inak alebo ak sa účastník konania odvolania nevzdal písomne alebo ústne do zápisnice.
Odvolanie sa podáva písomne alebo ústne do zápisnice u správcu dane alebo orgánu, ktorého rozhodnutie je odvolaním napadnuté (ďalej len „prvostupňový orgán“).
Odvolanie možno podať do 30 dní odo dňa doručenia rozhodnutia, proti ktorému odvolanie smeruje, ak tento zákon neustanovuje inak; najneskôr do uplynutia tejto lehoty možno podané odvolanie zmeniť alebo doplniť.
Odsek 4 určuje náležitosti odvolania, ktoré musí toto odvolanie obsahovať. Okrem náležitostí podľa § 13 (t. j. podpísané osobou, ktorá odvolanie podáva a adresované vecne príslušnému správcovi dane) musí obsahovať aj tieto údaje
a)	označenie prvostupňového orgánu,
b)	číslo rozhodnutia, proti ktorému odvolanie smeruje,
c)	dôvody podania odvolania,
d)	dôkazy preukazujúce odôvodnenosť odvolania, ak sa v odvolaní nenamieta len rozpor s právnymi predpismi; ak je to možné, daňový subjekt predloží aj listinné dôkazy,
e)	navrhované zmeny alebo zrušenie napadnutého rozhodnutia.
Ak podané odvolanie neobsahuje zákonom predpísané náležitosti, prvostupňový orgán postupuje podľa § 13 ods. 8 a 9, t. j. vyzve daňový subjekt na jeho doplnenie v určenej lehote a zároveň ho poučí o následkoch neuposlúchnutia, pričom lehota na odstránenie nedostatkov odvolania nesmie byť kratšia ako 15 dní.
Ak účastník konania vezme odvolanie späť, nemôže podať v tej istej veci nové odvolanie. Oznámenie o späťvzatí odvolania musí byť podané písomne alebo ústne do zápisnice. Za deň späťvzatia odvolania sa považuje deň spísania zápisnice o späťvzatí odvolania alebo deň, keď bolo oznámenie o späťvzatí odvolania doručené správcovi dane. Tým dňom je odvolacie konanie zastavené a rozhodnutie nadobúda právoplatnosť. Ak sú v dobe od podania odvolania do jeho späťvzatia vykonané prvostupňovým orgánom v konaní úkony, späťvzatím odvolania sa nezrušujú a možno ich využiť v ďalšom konaní.
Odvolanie je neprípustné, ak
a)	je podané po určenej lehote,
b)	nie je podané oprávnenou osobou,
c)	smeruje len proti odôvodneniu rozhodnutia.
Podanie nepodlieha správneho poplatku.
Včas podané odvolanie má odkladný účinok, ak tento zákon neustanovuje inak, čo znamená, že vyrubenú daň daňovník nezaplatí, jej zaplatenie sa odkladá až do vydania rozhodnutia o odvolaní prvostupňovým orgánom alebo odvolacím orgánom. 
Ust. § 73 daňového poriadku upravuje postup pri rozhodnutí o odvolaní prvostupňového orgánu, ktorým je správca dane. Ten môže rozhodnúť o odvolaní len ak mu v plnom rozsahu vyhovie, tzv. autoremedúrou zruší svoje rozhodnutie, ktoré vydal.
Ak prvostupňový orgán o odvolaní nerozhodne, postúpi odvolanie podľa § 73 ods. 2 daňového poriadku spolu s predkladacou správu do 30 dní odo dňa nasledujúceho po uplynutí lehoty na podanie odvolania alebo odo dňa doručenia doplneného odvolania na výzvu správcu dane; o tomto postupe upovedomí daňový subjekt. 
Odvolací orgán postupuje pri preskúmaní napadnutého rozhodnutia v rozsahu požadovanom v odvolaní v súlade s § 74 daňového poriadku. Proti rozhodnutiu odvolacieho orgánu nemožno už podať odvolanie, možno však podať podnet na preskúmanie rozhodnutia mimo odvolacieho konania na ministerstvo financií podľa § 77 daňového poriadku alebo podať žalobu na súd podľa správneho súdneho poriadku (SSP).